Amoko kerose goi situpatuko. Ago koroto adi taiyuwo Yeisu taiyao nakae adi kerose goi situpatukoidi, tayamo kakataina, tayamo kekelina, e Yeisu nauyayanaidi.
E Pailatoyana ilovina Yeisu ana píkwana aisika paaevaina tayamo goi sigini, kerose goi situpatuko. E ana pikwanayana kana, ‘Yeisu guma Nasareta, Diyuu adi Tokalibúbuna.’
E ame pikwanayana Diyuu badabadaidi sikatuyaivi unana dadavayana goi Yeisu situpatuko moe asa Yerusalema tupwana kikina, tauna itoboinedi sima sigite. Ana gínina moe Diyuu niyama, da Roma niyadi be da Giriki niyadi goi sigini, tauna boda badabadaidi itoboinedi sikatuyaivi.
E tauna Diyuu adi Tonúwala Gagaidi sikatuyaivi, sina Pailato silatuwoko sidigo kadi, ‘Taabu kuginigīni kam, “Diyuu adi Tokalibúbuna.” Go sem kugīni kam, “Ame Tauyana idigodigo bego iya Diyuu adi Tokalibúbuna.”’
Go iya Pailatoyana idigo kana, ‘Kaga bogina agini tauna nakae ikaaiyaka.’
E kidi go tovayaviyayadi tutayana Yeisu kerose goi situpatuko ikavava, konana iilosidi sikabidi, sikaiguyauyedi adi taivasikova yaidi goi. E ana kwama maanawena nakae sikabi. Kwamayana moe geya ana sinapatukwanamo, madabokina areko tayamo.
E tauna aditava sibóbwara sidigo kadi, ‘Geya takiiseyeta, go sem pápala tayamo taguinūwe, e tagite avatau neta ivakumgo, kwamayana ikabi.’ Moeko goi Gínina Kimaasabaina ame imalatomota dókana, kana, ‘Konagu sikaiguyauyedi toinidi yaidi goi be nakae guna kwama manudi pápala tayamo siguinuwe.’ Same 22:18 E tauna amo dogoiyadi tovayaviya siguinuwedi.
E Yeisu ina kerose kikina goi vevina maniyedi siitaoya. Tauyadi moe Yeisu sinana ma siyana be Kilopasi monena Meri mana ebígana Meri guma Magidara.
E Yeisu ikandosobu sinana be nakae yau, ina tovatotówana nakae ina kalo, igitema taiyao kaataoya go, sinana ilatuwoko kana, ‘Namoya, moe korotoyana kuvanatūne.’
Ikavava, ilatuwokoigu kana, ‘Koroto, moe vavinayana kuvasināne.’ Tuwo moitamo tuta amo goi vavinayana akabi anave guna vada goi amatakavate.
Yeisu ina kámasa tetelina
Amo ikavava, Yeisu bogina iyagoi bego ina paisewa madabokina ikavava, tuwo kana, ‘Maegu iyápasa.’ Moeko goi Gínina Kimaasabaina imalatomota dókana.
Oine bwaena yuyuyuna ma keigaina kayaaodaina ikaaiyaka. E tuwo toutou sikabi, oineyana goi sisavaibute. Ikavava, náuna yoina isopi sikabi, sisisiwo go, sikailagasi Yeisu tobuna goi bego inim.
E tutayana oineyana inim, idigo kana, ‘Bogina ikavava.’ Tuwo nukotona itapili, balomaina ikaiguyauye.
E kidi go Diyuu adi tovakumgoyaoyadi sina Pailato sikawanoiye latuwodi ilovina bego tauyadi sisaisaina maa yawoidi kerose goi aedi sikauguyalidi be mainao sikámasa, e wowodi sikaisobuyedi sinavedi unana amo maliyalinayana moe Sabati ana katubayásina ana maliyalina. Tauna latuwodi wowodiyadi sinavedi, govila bei kerose goi sikaaiyaka Sabati ana tuta. Amo Sabatiyana moe maliyalina gagaina.
E tuwo Pailato itagona. Tuwo ina tovayaviyayao maniyedi ietunedi sina keroseyadi goi koroto vakuumgoina aena sikauguyalidi ikámasa. Ikavava, sibala sina korotoyana aiyuwoina Yeisu taiyao situpaatukoidi, e aena sikauguyalidi ikámasa.
E sima Yeisu goi go, tutayana sigite, Tauyana bogina ikámasa, tuwo aena geya sikauguyalidita,
go sem tovayaviya tayamo gita goi Yeisu silalumina iginubasi. Iginubasi, mainao ikaika bwae taiyao sidau.
Yau amo toinigu matapoinigu goi agite, e atalavaite yaimi. Ago guna talavaitayana mooitamoina. Abóbwara moitamo bego komi nakae Yeisu konumise.
Amo dogoiyadi idi sowóduwo goi livala tayamo Gínina Kimaasabaina sinaena imalatomota dókana, kana, ‘Geya tayaamo luluna bei sikauguyali.’ Same 34:20
Livala aiyuwoina Gínina Kimaasabaina goi nakae imalatomota, kana, ‘Tauyana bogina siginubasi bei sipotepote.’ Sakaraiya 12:10